**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Одлуком Изборног већа Филозофског факултета у Београду (III редовна седница одржана 20.02.2025.) године изабрани смо за чланове стручне комисије за припрему реферата о кандидатима пријављеним на конкурс и предлагање кандидата за избор у звање редовног професора за ужу научну област АРХЕОЛОГИЈА.

На конкурсу, који је 5. марта 2025. године објављен у огласним новинама Националне службе за запошљавање „Послови“ за радно место РЕДОВНОГ ПРОФЕСОРА за ужу научну област АРХЕОЛОГИЈА, пријавила се једна кандидаткиња, др Јасна Вуковић. Комисија је прегледала сва документа и радове кандидата и подноси Изборном већу Филозофског факултета у Београду следећи

**И З В Е Ш Т А Ј**

Колегиница др Јасна Вуковић рођена је 1970. године у Београду. Године 2001. дипломирала је на Одељењу за археологију Филозофског факултета у Београду, где је 2006. успешно одбранила и магистарски рад. Године 2011. на истом Одељењу одбранила је докторску дисертацију под насловом „Неолитска грнчарија – технолошки и социјални аспекти“. Свој радни ангажман на Филозофском факултету почела је у звању демонстратора на Катедри за методологију археолошких истраживања Одељења за археологију, где је 2003. изабрана за асистента-приправника, а за асистента 2007. године. Од 2011. до 2018. године била је у звању доцента, а 2018. изабрана је у звање ванредног професора на истом Одељењу, где одржава наставу на свим нивоима студија.

**НАУЧНОИСТРАЖИВАЧКИ РАД КАНДИДАТКИЊЕ**

У својем истраживачком раду колегиница Вуковић посебну пажњу посвећује питањима везаним за неолит Централног Балкана, што је традиционално поље од нарочитог значаја у нашој археолошкој заједници, с обзиром на улогу археолошког материјала са ове територије у решавању далеко ширих питања културних, друштвених, економских прилика у читавој Европи овог периода. Међутим, потребно је посебно истаћи да радови др Вуковић далеко превазилазе прегледе грађе са ових простора, већ се активно укључују у најживље дискусије на међународном плану, покрећући теоријско-методолошка питања и преиспитивања традиционалних тумачења. Фокус њеног истраживања је на технолошким аспектима израде керамичког посуђа, као најбројније категорије налаза из периода неолита. Јасна Вуковић разматра технологију израде у контексту ширих економских и социјалних услова живота праисторијских заједница, кроз темељно промишљен истраживачки поступак, који укључује употребу етнографских и етноархеолошких аналогија, као и концепте развијене у антрополошкој литератури. Осим керамичког посуђа, др Вуковић истражује и керамичке фигурине, као посебан корпус налаза од изузетног значаја за разумевање неолитских заједница.

Уз публиковање радова у водећим домаћим и страним часописима и међународним зборницима са међународном репутацијом, своје темељно познавање актуелних токова у студијама керамике на међународном нивоу, колегиница др Јасна Вуковић (у сарадњи са В. Бикић) исказала је и у веома успешном пројекту организације три међународне конференције под насловом *Belgrade Conference on Archaeological Pottery* – BECAP (2021, 2022, 2024), из којих су произашли и зборници радова које је професорка Вуковић уређивала. Треба поменути и зборник радова међународног значаја под насловом *Artisans Rule: Product Standardization and Craft Specialization in Prehistoric Society* (објаљен 2018. године у издању куће Cambridge Scholars Publishing из Њукасла).

Такође, колегиница Вуковић је организаторка многих сесија у оквиру годишњих скупова Европске асоцијације археолога и чланица је организационих одбора многих националних и међународних конференција попут конференције *Српска археологија између теорије и чињеница* *VIII* (2021. године), годишњих скупова *MetArh* који се одржавају у Загребу сваке године, као и велике и значајне међународне конференције *2nd Conference on the Emergence of the Neolithic in Europe* која ће бити одржана 2025. године на Свеучилишту у Задру.

Током своје каријере, Јасна Вуковић учествовала је у националним и међународним пројектима:

2011- 2019. сарадница на националном пројекту *Археологија Србије – културни идентитет, интеграциони фактори, технолошки процеси и улога централног Балкана у развоју европске праисторије* (бр. 177020)

2011-2019 сарадница на националном пројекту *Друштво, духовно-материјална култура и комуникације у праисторији и раној историји Балкана* (бр. 177012)

2019-2022. менаџерка међународног пројекта STEM in Heritage Sciences (HERISTEM), Erasmus+ Strategic Partnership, 2019-1-RS01-KA203-000901 (Project Manager)

Тренутно, колегиница Вуковић учествује у истраживачком пројекту *Човек и друштво у време кризе* који се спроводио на Филозофском факултету у Београду 2020. године. Такође, од 2023. Јасна Вуковић је чланица тима на пројекту *Culinary practices, husbandry, and land-use strategies during the Copper Age in Eastern Slavonia (CULPLUS)* који се спроводи на Одсјеку за археологију Филозофског факултета у Загребу који финансира Хрватска заклада за знаност (https://culplus.ffzg.unizg.hr/en/).

Допринос академској заједници и научноистраживачком процесу др Вуковић је дала кроз рецензентску улогу у угледним националним и међународним часописимс као што су: Antiquity, Documenta praehistorica, Open Archaeology, Гласник Српског археолошког друштва, Journal of Archaeological Science: Reports, Starinar, Etnoantropološki problemi.

*Библиометријски показатељи*

Радови колегинице Вуковић према сервису Google Scholar имају укупно 931 цитат, а вредност Хиршовог индекса износи 13. Према SCOPUS бази података, број хетероцитата Јасне Вуковић износи 275.

У наставку следи опис радова објављених након првог избора у звање ванредне професорке 2018. године.

**Одобрен универзитетски уџбеник**

**Vuković, J. 2024.** *Osnove metodologije terenskih arheoloških istraživanja*. Beograd: Filozofski fakultet, Univerzitet u Beogradu.

Књига под називом *Osnove metodologije terenskih arheoloških istraživanja* (Filozofski fakultet, Univerzitet u Beogradu, 2024. godina) представља универзитетски уџбеник чија је прва и једина ауторка др Јасна Вуковић. Ову књигу је Одељење за археологију Филозофског факултета одобрило да буде универзитетски уџбеник за предмет *Методологија археолошких истраживања* 1 на седници Одељења за археологију одржаној 6. фебруара 2025. године. У овој књизи детаљно су представљене све фазе теренског археолошког истраживања, од метода и техника проспекције и детекције, до самог теренског истраживања, његове документације и накнадне обраде и складиштења материјала и података. Књига је организована у 14 поглавља и написана је у форми уџбеника, што значи да свако поглавље има на крају сумиране кључне информације, на крају је приложен индекс појмова, и сама структура поглавља оквирно прати силабус предмета *Методологија археолошких истраживања 1.* Овим уџбеником је попуњена велика празнина у српској археологији, а посебно у настави археологије на Филозофском факултету, јер је последњи уџбеник о методологији теренског рада у археологији објављен пре више од 40 година. Књига Јасне Вуковић је у том смислу важна јер на једном месту, у форми јасно писаног уџбеничког текста представља савремени приступ археолокој теренској методологији који укључује широк спектар технолошких иновација теренске праксе у 21. веку, попут LIDAR-a, GIS-a и дронова.

**M21a**

Richard P. Evershed, George Davey Smith, Mélanie Roffet-Salque, Adrian Timpson, Yoan Diekmann, Matthew S. Lyon, Lucy J. E. Cramp, Emmanuelle Casanova, Jessica Smyth, Helen L. Whelton, Julie Dunne, Veronika Brychova, Lucija Šoberl, Pascale Gerbault, Rosalind E. Gillis, Volker Heyd, Emily Johnson, Iain Kendall, Katie Manning, Arkadiusz Marciniak, Alan K. Outram, Jean-Denis Vigne, Stephen Shennan, Andrew Bevan, Sue Colledge, Lyndsay Allason-Jones, Luc Amkreutz, Alexandra Anders, Rose-Marie Arbogast, Adrian Bălăşescu, Eszter Bánffy, Alistair Barclay, Anja Behrens, Peter Bogucki, Ángel Carrancho Alonso, José Miguel Carretero, Nigel Cavanagh, Erich Claßen, Hipolito Collado Giraldo, Matthias Conrad, Piroska Csengeri, Lech Czerniak, Maciej Dębiec, Anthony Denaire, László Domboróczki, Christina Donald, Julia Ebert, Christopher Evans, Marta Francés-Negro, Detlef Gronenborn, Fabian Haack, Matthias Halle, Caroline Hamon, Roman Hülshoff, Michael Ilett, Eneko Iriarte, János Jakucs, Christian Jeunesse, Melanie Johnson, Andy M. Jones, Necmi Karul, Dmytro Kiosak, Nadezhda Kotova, Rüdiger Krause, Saskia Kretschmer, Marta Krüger, Philippe Lefranc, Olivia Lelong, Eva Lenneis, Andrey Logvin, Friedrich Lüth, Tibor Marton, Jane Marley, Richard Mortimer, Luiz Oosterbeek, Krisztián Oross, Juraj Pavúk, Joachim Pechtl, Pierre Pétrequin, Joshua Pollard, Richard Pollard, Dominic Powlesland, Joanna Pyzel, Pál Raczky, Andrew Richardson, Peter Rowe, Stephen Rowland, Ian Rowlandson, Thomas Saile, Katalin Sebők, Wolfram Schier, Germo Schmalfuß, Svetlana Sharapova, Helen Sharp, Alison Sheridan, Irina Shevnina, Iwona Sobkowiak-Tabaka, Peter Stadler, Harald Stäuble, Astrid Stobbe, Darko Stojanovski, Nenad Tasić, Ivo van Wijk, Ivana Vostrovská, **Jasna Vuković**, Sabine Wolfram, Andrea Zeeb-Lanz, and Mark G. Thomas. 2022. Dairying, diseases and the evolution of lactase persistence in Europe. *Nature* 608, 336-345. https://doi.org/10.1038/s41586-022-05010-7

У овом раду представљено је велико, мултидисциплинарно истраживање, у коме су анализирани распрострањеност коришћења млека и феномен толеранције на лакторзу у Европи током последњих 9.000 година, користећи податке из око 7.000 грнчарских остатака масти са више од 550 археолошких налазишта. Јасна Вуковић један је од коаутора археолога на овом раду. Истраживањем је утврђено да је употреба млека била широко распрострањена од времена неолита, али је варирала у времену и простору, док је селекција толеранције на лактозу слабо повезана са нивоима експлоатације млека. Анализа података савремених европских популација показала је да генотипови који производе ефекат толеранције на лактозу нису снажно повезани са конзумацијом млека нити са побољшаним здравственим показатељима. Истраживачи предлажу да је селекција гена који узрокују толеранцију на лактозу у праисторијској Европи била вођена факторима као што су несташице хране и изложеност патогенима, а не искључиво количином конзумираног млека.

**M23**

Svilar, Marija and **Jasna Vuković**. Life cycles of Early and Late Neolithic pottery in the Central Balkans: Use and secondary use vs. typology. 2024. *Journal of Archaeological Science: Reports* 61: 104865. https://doi.org/10.1016/j.jasrep.2024.104865

Овај рад представља прeглeд сeкундарнe употрeбe и рeциклирања нeолитског посуђа на основу трагова употрeбe и накнадних модификација облика (Павловац-Чукар, Бeловодe, Плочник), у комe сe још јeдном указујe на то да типолошка анализа нијe довољна у разумeвању архeолошког матeријала и активности људи у прошлости.

Vuković, Jasna. 2021 Dominacija žena? Zastupljenost polova u korpusu kasnoneolitskih antropomorfnih figurina. *Etnoantropološki problemi* 16 (3): 739-759. <https://doi.org/10.21301/eap.v16i3.6>

У овом истраживању разматрају сe стeрeотипи и дуго уврeжeна мишљeња о матријархату и доминацији жeнских прeдстава мeђу антропоморфним фигуринама, како унутар акадeмскe зајeдницe, тако и мeђу широм публиком. Показано јe да вeћина фигурина заправо нeма никаквe полнe карактeристикe и указано јe на то да су онe прe ознакe узраста или нeких других аспeката, нeго што имају важност у истицању жeнe.

Vuković, Jasna. 2022. Kasnoneolitske figurine kao izraz društvene nejednakosti. *Etnoantropološki problemi* 17(3): 827-846. https://doi.org/10.21301/eap.v17i3.2

У овом раду ауторка се бави питањем да ли фигуринe прeдстављају статуснe/прeстижнe прeдмeтe и у коликој мeри архeолошки контeкст можe да укажe на постојањe друштвeних разлика. С другe странe, полазeћи од идeјe да нeолитскe фигуринe прeдстављају појeдинцe, односно да су одраз индивидуалности, сопства, али и социјалних односа, прeтпоставка јe да корпуси каснонeолитских винчанских фигурина могу указати на постојањe друштвeних разлика. У том поглeду су као главни критeријуми дeфинисани дeтаљи одeћe, украса и фризура и њихова корeлација са полним/родним атрибутима, као и присуство јeдинствeних примeрака, у нeким случајeвима са портрeтним карактeристикама. Ови индикатори друштвeнe нeјeднакости су послeдица нeјeднакости базиранe на полу/роду, узрасту, а у мањој мeри на потeнцијалном посeдовању одрeђeних вeштина/знања.

**M24**

Vuković, Jasna. 2018 “Život je ljubav”: vinčansko pismo i izmišljanje baštine. *Etnoantropološki problemi* 13(3): 695-706.

Тема овог рада су псeудонаучнe идeјe о винчанском писму (и нeкаквој „винчанској мисли“). Ауторка разматра начине на које псеудоархеолошке тезе стижу до широкe јавности, на примeру случаја сувeнира који наводно прeдставља вeрну копију винчанског привeска с натписом.

Vuković, Jasna. 2020. Keramika i nesedentarne zajednice: poreklo, tehnologija izrade i upotreba. *Etnoantropološki problemi* 15(3): 745-771.

Овај текст представља прегледни рад о настанку технологије керамике и њеном ширењу, као и њеном „раскораку“ с неолитским пакетом. У том контексту се разматра и старчевачка керамика, на којој се препознају веома архаичне црте, сродне најранијој керамици Евроазије, нарочито њена веза с технологијама упредања нити и ужади и ткања.

**М13**

Vuković, Jasna. 2020 Technological innovation and social change. Early vs. late Neolithic pottery production of the Central Balkans. in: *Detecting and explaining technological innovation in Prehistory*, edited by Michela Spataro and Martin Furholt. Leiden: Sidestone Press. 135-150.

У раду се иновације у неолитској производњи грнчарије разматрају кроз неколико аспеката, укључујући анализу стандардизације (од случајне у раном до делимично специјализоване производње у касном неолиту), прелазак са органских на минералне додатке због промењених захтева у функцији посуда, као и појаву грубе обраде површине, што је омогућило бржи процес израде. Процеси који су довели до трансформације грнчарске технологије и организације занатства током неолита нису у потпуности разјашњени, али се могу пратити у транзиционом периоду између раног и касног неолита, кроз интеракцију различитих технолошких традиција, што је довело до појаве специјализованих грнчара.

**M14**

Vuković, Jasna and Ina Miloglav. 2018 Part-time Labor and Household Production: Emergence of Specialized Potters in the Late Neolithic Vinča (Serbia) and Late Eneolithic Vučedol (Croatia) Societies, in: I. Miloglav and J. Vuković (eds.), *Artisans Rule: Product Standardization and Craft Specialization in Prehistoric Society*. Newcastle: Cambridge Scholars Publishing, 120-136.

Овај рад објављен је као поглавље у књизи која се бави специјализацијом и стандардизацијом заната у праисторијским друштвима. Конкретно, у овом раду разматра се почетак специјализације грнчарског заната у касном неолиту у Србији (Винча) и касном енеолиту у Хрватској (Вучедол). Студије случаја дале су у оба случаја исте резултате статистичких анализа стандардизације и других показатеља. Указано је на опрез приликом тумачења резултата, имајући у виду да се ради о нестратификованим (винчанска култура) и стратификованим (вучедолска култура) друштвима.

Vuković, Jasna. 2018 Function, Use, and Discard vs. Typology: Neolithic Pottery Reexamined. in: *Something more than galbos and pots. Ethnoarchaeology and ceramic experimentation*, edited by Eva Alarçon Garcia, Juan Jesús Padilla Fernàndez, Luis Arboledas Martínez and Linda Chapon. Granada: Junta de Andalucia, Universidad de Granada, Universidad Complutense Madrid, 145-153.

Ово је методолошки рад с примерима из неолитског периода у коме се указује на ограничења типолошке анализе посуђа и да су много важнији други, пре свега функционални, аспекти: трагови употребе, величина (димензије), бројчана заступљеност појединачних типова у асемблажу (што показује трајање употребе), као и поновна употреба и рециклирање.

Vuković, Jasna. 2019 Technology and Function: Performance Characteristics and Usage Aspects of the Neolithic Pottery of the Central Balkans, in: *Tracing pottery making recipes in the Balkans, 6th – 4th millennium BC*, edited by Silvia Amicone, Miljana Radivojević, Patrick Quinn, Miroslav Marić, and Neda Mirković (eds.). Oxford: Archaeopress, 172-181.

Рад се бави важношћу намерене употребе неолитских керамичких посуда са централног Балкана, односно разматрање параметара као што су фактура, обрада површина (укључујући и текстурирање површине, тј. неке врсте украса) и метричких параметара – пропорција за утврђивање погодности посуда за одређену намену.

Borojević, Ksenija, Dragana Antonović, **Jasna Vuković**, Vesna Dimitrijević, Dragana Filipović, Miroslav Marić, Kristina Penezić, Boban Tripković, Vera Bogosavljević Petrović and Nenad Tasić. 2020 Use of Space in a Late Neolithic/Early Eneolithic Building at the Site of Vinča-Belo Brdo in the Central Balkans. in: *Making Spaces into Places. The North Aegean, the Balkans and Western Anatolia in the Neolithic*, edited by Nenad N. Tasić, Duška Urem-Kotsou and Marcel Burić. Oxford: BAR Publishing, 157-180.

Ово поглавље представља мултидисциплинарну студију, где су аутори детаљно испитали унутрашњу архитектуру трособне куће са локалитета Винча-Бело брдо, као и налазе керамике, камена, биљних и животињских остатака у свакој од три просторије. Њихова анализа унутрашње конфигурације грађевине и прецизно датирање органског материјала пружили су нове увиде у тумачење винчанске архитектуре и њене функције.

Vuković, Jasna. 2021. The Neolithic Transition Crisis: Technological Hybridization as a Consequence of Stress. in: *Archaeology of Crisis*, edited by Staša Babić, Belgrade: Faculty of Philosophy, 63-74.

Овај текст представља прилог у зборнику *Археологија кризе*. Неолиту се приступа као времену кризе, а нарочито период неолитске транзиције (раног у касни), где се хибридизација технолошких традиција тумачи као мирни суживот две социјалне групе и посматра се у контексту стратегије за превазилажење кризе оличене пре свега у паду популације.

**Vuković, Jasna** and Vesna Bikić. 2022 Pottery Function in the Archaeology of the Continental Balkans: An Overview. in: *Pottery Function and Use: A Diachronic Perspective*, edited by Jasna Vuković and Vesna Bikić. Belgrade: Faculty of Philosophy and Institute of Archaeology, 37-66.

Ово је прегледни рад у коме се разматрају досадашња истраживања функције керамике на простору данашње Србије, Румуније, Бугарске, Хрватске и Македоније од неолита до средњег века. Нарочито се истичу аргументи у прилог спровођења анализа функције (реконструкција навика у исхрани, али и других пракси и начин како се у њима рефлектују и елементи социјалних односа), нарочито у историјским периодима.

**Jasna Vuković**, Rajna Šošić Klindžić, Staša Babić, and Predrag Novaković. 2024. The HERISTEM (STEM in Heritage Sciences) Project: Communicating Archaeology During the Pandemic. In *New Ways of Communicating Archaeology in a Digital World*, edited by Sofia Fonseca, Ben Thomas, and Aurélia Basterrachea. Cham: Elsevier, 213-228. <https://doi.org/10.1007/978-3-031-71276-0_12>

Приказане су активности пројекта HERISTEM у условима општег затварања и ограничавања мобилности током пандемије COVID-19, када је било потребно пројекат који се ослањао на путовања и размену преобликовати за услове пандемије: различите online активности усмерене на стручњаке (разговори о различитим темама у археологији), али и усмерене према широј публици, посебно у оквиру *Ноћи истраживача*, за коју је развијен посебан садржај (кратки филмови) и интерактиван садржај, у чему jе учествовало и пратило неколико хиљада људи.

**M51**

Вуковић, Јасна. 2021 Рециклирање предмета од керамике: неолитске фигурине као алатке, пример с локалитета Павловац-Чукар. *Зборник Народног музеја* XXV-1, 39-49

У раду је представљена анализа трагова употребе на неколико примерака фрагмената каснонеолитских фигурина са локалитета Павловац-Чукар који су, пошто је фигурина поломљена, коришћени као различите врсте алатки.

Трипковић, Бобан, Момир Церовић, Кристина Пенезић, Ана Трипковић, Ивана Живаљевић, Драгана Филиповић, Рајна Шошиж-Клинџић и **Јасна Вуковић**. 2024. Обровчине у Ратковача–Лугу код Дубља (Богатић), локалитет типа обровац – стратиграфија, хронологија и окружење. *Гласник САД* 40: 45-68. <https://doi.org/10.18485/gsad.2024.40.2>

У раду су приказани најважнији резултати теренских истраживања и специјалистичких анализа на локалитету раноенеолитском локалитету Обровчине, чиме се знатно увећавају могућности тумачења оброваца – специфичне групе налазишта.

**Вуковић, Јасна** и Бобан Трипковић 2023.. Третмани површина посуда после печења у раном енеолиту: пример с локалитета Шанац-Изба код Липолиста (западна Србија). *Зборник Народног музеја* XXVI-1: 93-106. <https://doi.org/10.18485/znms_arh.2023.26.1.4>

Предмет овог истраживања су различити облици обраде површина енеолитске керамике после печења и технолошке процедуре за њихово постизање, а нарочито се разматра метод накнадне редукције употребом органских материјала и истиче потреба за детаљнијом методологијом која се примењује током обраде материјала, којом би се ове разлличтие праксе документовале (овако су још увек непознате, јер се о њима не може закључити из публикованог материјала).

**Два рада са међународног научног скупа објављена у целини**

Vuković, J. 2022. The HERISTEM Project: Teaching, Learning, and Communicating Stem In Heritage. In STEM in Heritage: Procedures, Methods, and Teaching, edited by Jasna Vuković. Belgrade: Faculty of Philosophy. 9-17. (саопштење с међународног научног скупа Vuković, Jasna 2022 HERISTEM: What Have We Achieved?. *Teaching Stem in Heritage: International Conference*, Faculty of Philosophy, November 18 2022.)

У овом раду приказани су резултати и активности HERISTEM пројекта. Рад је изложен на конференцији посвећеној резултатима овог пројекта.

**Jasna Vuković**, and Boban Tripković. 2024.Mixed pottery traditions in the 5th millennium western Serbia: Insights from the site of Šanac-Izba near Lipolist. In *Pots as media: Decoration, technology and message transmission*, edited by Vesna Bikić and Jasna Vuković, Belgrade: Institute of Archaeology and Faculty of Philosophy, 153-168.

Предмет овог рада је занимљив феномен „мешовитих“ грнчанрских традиција у петом миленијуму п.н.е. у западнојСрбији. Приказани су технолошки хибриди међу посуђем с тог локалитета, и то они којима се мешају каснонеолитске и раноенеолитске традиције (Винча, Ленђел, Бубањ, Ласиња, Тисаполгар-Бодрогкерестур), а нарочито елементи украса, као начина преношења поруке.

**Два рада са научног скупа националног значаја објављена у целини**

Вуковић, Ј. 2019 Винчанске тробојне посуде са локалитета Павловац-Чукар: технологија израде и функција. *Зборник Народног музеја* XXIV/1: 31-47. (саопштење са националног научног скупа штампано у целини: Vuković, Jasna. 2019 Popravke i prepravke: vinčanske trobojne posude kao izraz vrednosti, Српско археолошко друштво, XLII скупштина и годишњи скуп, Неготин 30.мај.1. јун 2019, Програм , извештаји и апстракти, 116.)

Овај рад изложен је на годишњем скупу Српског археолошког друштва, а објављен је у *Зборнику Народног музеја*. Разматра се технолошки поступак *black-topped* каснонеолитске керамике и њена појава на ширем подручју Евроазије и Египта. Претпостављено је, на основу сложеног поступка израде, нарочито печења, мале количине таквих налаза на винчанским налазиштима, као и присуства поправки и преправки, да се ради о посудама које су имале високу вредност, па су вероватно имале неку симболичку улогу.

Vuković, J. 2023. Datovanje i kulturni procesi: interpretativni potencijal i naučnost. *Etnoarheološki problemi* 18 (3): 663-674 DOI: https://doi.org/10.21301/eap.v18i3.1 (саопштење са националног научног скупа штампано у целини: Vuković, Jasna. 2023 Čemu još metode datovanja? Srpska arheologija između teorije i činjenica X. Arheologija i vreme. Beograd, 31. mart-1. april. Knjiga apstrakata. Beograd: Filozofski fakultet, 23.)

Овај рад изложен је на конференцији Српска археологија између теорије и чињеница Х, а објављен је у часопису *Етноантрополошки проблеми*. У раду се критикује веома раширена појава да се научна питања могу разјаснити само неком методом датовања. Ту се посебно истичу процеси технолошке иновације и процеси културне трансмисије, који, осим временски, могу бити и просторно ограничени. Критички је размотрено становиште по коме методе датовања имају интерпретативни потенцијал, и с тим у вези – да ли су увек кључне за разумевање механизама културних процеса. Другим речима, да ли резултати датовања представљају привид научности као замене за слабости у интерпретацији.

**СТРУЧНО-ПРОФЕСИОНАЛНИ ДОПРИНОС: АНГАЖОВАЊЕ У РАЗВОЈУ НАСТАВЕ И ДРУГИХ ДЕЛАТНОСТИ ФАКУЛТЕТА И УНИВЕРЗИТЕТА**

Јасна Вуковић ангажована је на три обавезна (Методологија археолошких истраживања 1, Методологија археолошких истраживања 2, Студије керамике) и два изборна предмета (Археологија Америчког југозапада, Археологија и покретне слике) на основним студијама, три предмета (Студије керамике 2, Природне науке у археологији, Archaeologia Analecta) на мастер и три на докторским студијама (Археологија технологије, Експериментална археологија, Archaeologia Analecta). Резултати студентских евалуација крећу се у распону од 4,55 до 4,88 и показују посвећеност Јасне Вуковић и њену добру комуникацију са студентима, као и темељне припреме наставног материјала. Велики допринос наставном процесу на свим нивоима студија археологије огледа се у увођењу нових предмета попут Студија керамике и Археологије америчког југозапада, који значајно проширују знања која студенти могу да стекну на студијама археологије на Филозофском факултету у односу на раније генерације.

Њено чланство у многобројним комисијама за одбрану завршних, мастер и докторских радова значајно доприноси квалитету рада. Упоредо са наставним обавезама, проф. др Вуковић обавља и дужност координатора за студентску праксу на Одељењу за археологију, а доприноси и раду факултета као целине као чланица и председница Комисије за праћење и утврђивање квалитета наставе.

Професорка Вуковић има богато менторско искуство, као и учешће у комисијама за одбрану докторских дисертација и завршних мастер радова које укључује менторство за израду 3 докторске дисертације, менторство за израду 2 завршна мастер рада и чланство у 7 комисија за одбрану докторске дисертације и 15 комисија за одбрану завршних мастер радова.

Менторство за израду докторске тезе

1. Ђуричић Ана - Огњишта и пећи у неолиту централног Балкана - технике израде и употреба, 2019.

2. Димић Видан - Израда и употреба неолитског глачаног каменог оруђа са сечицом - експериментална истраживања и компаративне трасеолошке анализе, 2021.

3. Свилар Марија - Животни циклус грнчарије: употреба и одбацивање керамичких посуда у касном неолиту централног Балкана, 2021.

Чланство у Комисији за одбрану докторске тезе

1. Исаковић Уна - Представе на стенама и сведочанства о шаманизму у праисторији Феноскандије, 2018.

2. Здравковић Петра - Реконструкција поморске трговине на југоисточној обали Јадрана током периода римске доминације, 2018.

3. Бајчев Олга - Сликана грнчарија раног и средњег неолита централног Балкана: између стила и праксе, 2020.

4. Обрадовић Ђурђа - Археоботаничка истраживања у касном неолиту Поморавља: друштвени и економски аспекти производње и припреме хране, 2020.

5. Петровић Анђа - Prelaz iz mezolita u neolit u Đerdapu: ljudske aktivnosti iz perspektive tragova upotrebe na oruđu od okresanog kamena

"Mesolithic-Neolithic transition in Iron Gates (Serbia): Human activities from use-wear perspective", 2021.

6. Благојевић Тамара - Демографија и обрасци насељавања неолитских популација на територији Србије између 6200. и 5300. год. п.н.е., 2022.

7. Драгосавац Софија - Ламинарна технологија на прелазу из средњег у горњи палеолит на територији централног Балкана, 2022.

Менторство за израду мастер рада

1. Ђерковић Предраг - Примена 3D фотограметрије у анализи епиграфских споменика - пример римских споменика из села Кремна, 2023.

2. Гавриловић Ана - Друштвене игре као алат у комуникацији са јавношћу - пример игре Археологија на длану, 2023.

Чланство у Комисији за одбрану мастер рада

1. Делић Срђан - Римски лимес по освајању Дакије - TERRA DESERTA, 2018.

2.Ђурић Ђурађ - Методе геофизичког истраживања и њихов утицај на стратегију археолошког рада, 2018.

3. Галфи Јован - Технологија производње сечива током раног горњег палеолита на локалитету Толбор 16, 2018.

4. Илић Мартина - Хронологија различитих сценарија прелаза из средњег у горњи палеолит југоисточне Европе, 2018.

5. Вранић Мирко - Топографија рударских центара средњовековне Србије, 2018.

6. Богић Јасминка - Типолошка и функционална анализа и секундарна употреба керамика из отпадне јаме са локалитета Нишевац-Калница код Сврљига, 2018.

7. Станишић Предраг - Резултати хидроархеолошких истраживања тока реке Саве на подручју античког Сирмијума, 2019.

8. Крнајски Дајана - Примена LiDAR технологије у археологији на примеру локалитета Чик, 2020.

9. Антонијевић Маринко - Природни ресурси и економска подлога неолитских локалитета: Примена географских информационих система на примеру Старчева и пет винчанских локалитета са територије Београда, 2021.

10. Којић Душан - Средњовјековна утврђења на Врбасу, 2021.

11. Костић Ксенија - Методолошки приступ оцене утицаја заштитних конструкција на ин ситу археолошке остатке на локалитетима у Србији, 2021.

12. Марковић Никола - Хемијска варијабилност састава керамике са локалитета Шанац-Изба код Липолиста, 2021.

13. Прокић Јелена - Евалуација потенцијалних палеолитских налазишта у бачком Потисју, 2021.

14. Младеновић Стефан - Тафономија окресаних артефаката из слоја 3 налазишта Петровац 1 на планини Радан, 2024.

15. Тијана Пушица - Налази мајолике са територије Србије, 2024.

**САРАДЊА СА ДРУГИМ ВИСОКОШКОЛСКИМ, НАУЧНОИСТРАЖИВАЧКИМ УСТАНОВАМА, ОДНОСНО УСТАНОВАМА КУЛТУРЕ ИЛИ УМЕТНОСТИ У ЗЕМЉИ ИИНОСТРАНСТВУ**

Јасна Вуковић билa је водећи аутор и менаџер на пројекту STEM in Heritage Sciences (HERISTEM) – Erasmus+ Strategic Partnership, који се одвијао од 2019. до 2023. године. Овај пројекат обухватао је сарадњу са универзитетима из региона (Љубљана, Загреб, Сарајево), као и са Универзитетом у Кембриџу, у циљу унапређења наставе археологије, са посебним акцентом на новим методологијама и технологијама рада. Кроз програм стратешког партнерства у овом пројекту учествују и студенти нашег Одељења, чиме је значајно проширена могућност њиховог укључивања у савремене токове у овој области.

У оквиру сарадње и ангажмана на универзитетима у иностранству, колегиница Вуковић биле је чланица Комисије за оцену теме докторског рада докторанда Маргарете Микић на Филозофском факултету Свеучилишта у Загребу (април 2023), а на истом универзитету и факултету одржала је предавање на Одсјеку за археологију под називом „Псеудоархеологија: измишљање традиције и измишљање баштине“.

Када је реч о доприносу општем културном миљеу и популаризацији праисторијске археологије у Србији, значајно је поменути да је професорка Вуковић коауторка научно-популарне монографије *Корени европске цивилизације. Лепенски Вир – Старчево – Винча* (Београд: Младинска књига, 2023.) која представља једно од ретких научно-популарних издања која се баве праисторијом на подручју Србије. Такође, професорка Вуковић одржала је два предавања у Истраживачкој станици Петница, на семинару за археологију: *Керамика у археологији* 2023. године и *Антропоморфне фигурине као извор података у археологији* 2024. године.

Јасна Вуковић је чланица Српског археолошког друштва и чланица Европске асоцијације археолога.

**ЗАКЉУЧНО МИШЉЕЊЕ И ПРЕДЛОГ КОМИСИЈЕ**

На основу увида у документацију приложену на конкурсу, Комисија једногласно закључује да кандидаткиња др Јасна Вуковић испуњава и премашује тражене квантитативне и квалитативне услове за избор у звање редовног професора, и у наставном и научно-истраживачком раду. Колегиница Вуковић значајно је допринела одржавању и унапређењу наставе на Одељењу за археологију, а препозната је као стручњакиња и у националном и међународном контексту о чему сведочи веома богата библиографија. Са овим аргументима, задовољство нам је да предложимо да се др Јасна Вуковић изабере у звање редовног професора за ужу научну област АРХЕОЛОГИЈА.

Место и датум:

Београд, 31.03.2025.

ПОТПИСИ ЧЛАНОВА КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Марко Порчић, редовни професор, Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Михаиловић, редовни професор, Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Селена Витезовић, научна саветница,

Археолошки инстит